Jesper Petersen (S), 2025-02-20:
Jeg synes, at hvis man skal være rimelig over for ministeren, og det skal man jo altid, så sagde han vel i sit indlæg, at han savnede nogle forslag fra Danmarksdemokraterne om, hvad man mere skulle gøre; så kunne det måske være genstand for forhandling.
Men han sagde jo så også, hvad jeg har gentaget, at regeringen helt uden at tænke, at det kræver forudgående forhandlinger, er klar med forslag senere i det her folketingsår til at gøre det mere attraktivt for kommunerne at opstille solceller på tage.
Det kræver ikke forudgående forhandlinger; det bliver simpelt hen et lovforslag, regeringen fremsætter her.
Med forslaget her vil Dansk Folkeparti gerne vente til næste folketingsår med flere initiativer til at få flere solceller på tagene, og man vil samtidig fjerne muligheden for at få flere anlæg, hvor man lokalt beslutter det.
Socialdemokratiet er uenig i begge dele, og derfor kan vi ikke støtte beslutningsforslaget.
Men jeg synes jo, at hele den her diskussion er meget relevant.
Regeringens partier og regeringen som sådan vil gerne mindske unødigt bureaukrati og andre barrierer, der kan spænde ben for, at solceller bliver sat op på de mange tage på offentlige og industrielle bygninger, der er rundtom i landet.
Så den dagsorden og det ønske deler jeg og vi fuldstændig.
Jeg synes faktisk også, at det er en god anledning til så at få nævnt, at det heldigvis også sker i voksende grad – nok også mere, end de fleste af os faktisk tror.
Det overraskede i hvert fald mig, da jeg læste det, altså hvor stærkt det faktisk er gået på det seneste.
I dag udgør solceller på tage omkring en tredjedel af den samlede solcellekapacitet, og det er jo en ikke ubetydelig andel.
Sidste år steg kapaciteten på tage med 200 MW.
Fra 2020 til 2024 er der sket en markant vækst i, hvor meget solenergi der produceres på tage.
Vi skal gerne have endnu flere solceller op og få endnu mere grøn energi, og derfor vil regeringen jo bl.a. gøre det lettere at lease et solcelleanlæg til placering på kommunalt ejede tage.
Det var et forslag, som ministeren bebudede for et øjeblik siden.
Der vil i år også begynde at blive givet støtte til montering af solceller på etageejendomme.
På Social- og Boligministeriets område foregår der også et arbejde med at give bedre mulighed for, at almene boligforeninger kan få gavn af at montere solceller på deres ejendomme.
For vi har brug for den grønne strøm, både for at vi kan blive helt uafhængige af sort energi for klimaets skyld, men også for at blive mere selvforsynende og uafhængige af sikkerhedsgrunde.
Det er vigtigt for regeringen, at udbygningen af vind og sol på land sker, hvor man lokalt beslutter det, og vi skal ikke fra Christiansborg udpege de områder, hvor udbygningen skal ske.
Det skal ske på et lokalt initiativ i samspil mellem dem, der ejer ejendomme eller jordområder, lodsejere, kommuner, opstillere og ikke mindst naboer.
Jeg synes, man skylder at gøre sig umage og tage helt rimelige hensyn til naboer og lokalsamfund, når der planlægges solcelleanlæg.
Jeg har da også oplevet tilfælde, hvor jeg ikke synes at man lokalt har båret sig så fornuftigt ad, og hvor der så må justeres på planer og laves ændringer eller nye kriterier lokalt for, hvordan man gør, fordi man ikke i første omgang tog de hensyn, som man burde.
Man skal ikke på nogen måde negligere de gener, som naboer eller lokalområder kan få, og derfor skal naboer selvfølgelig høres, og opstillingen skal ske i et samarbejde, hvor der tages de nødvendige hensyn på en måde, hvor det generer færrest muligt og sker i overensstemmelse med vores natur.
Hr. Søren Egge Rasmussen var i sit spørgsmål for et øjeblik siden inde på en vigtig pointe om at indpakke områder med solceller i beplantning og andet.
Det er et element i at få lavet nogle fornuftige lokale løsninger.
I Tønder Kommune – nede i den landsdel, jeg selv kommer fra – er man gået så vidt som til at holde lokale vejledende folkeafstemninger i forbindelse med nogle solcellerprojekter.
De fik i øvrigt begge flertal ved de afstemninger.
Det skyldes nok også, at man har gjort sig tilstrækkelig umage, inden man bragte det til afstemning.
Det er til gengæld ikke så fornuftigt, hvis man med et forslag som det her fuldstændig sætter prop i det, når der faktisk kan laves gode lokale løsninger, så man altså mindsker udbygningen af grøn energi.
Det vil gøre os langsommere i forhold til at blive uafhængig, og det vil føre til en øget import og også gøre, at vi risikerer at skulle handle med nogle stater i Danmark eller i Europa, som vi ikke har så meget lyst til – for at sige det mildt.
Konkluderende vil jeg sige, at regeringen er i fuld gang med at sikre udbygningen af solceller på tage, og vi ønsker ikke at sætte en stopper for udbygningen af sol og vind på land, men vil selvfølgelig understrege, at det sker i overensstemmelse med natur og lokale forhold.
Vi kan altså ikke støtte beslutningsforslaget her.